
KAPITTEL 1

Telefonen ringer, Arvid kommer med raske skritt inn på kjøkkenet, strekker seg over bordet og tar opp telefonen som ligger ved husfreden i vinduskarmen.

– Hallo, det er Arvid.

– Jeg søker Ruth Simonsen, sier en ukjent mannsstemme.

– Hun heter ikke det lenger, hvis vi prater om den samme Ruth.

– Født 3. juni i 1975? spør mannen.

– Hun er gift, har mann og to barn, svarer Arvid litt fortumlet.

– Det gleder meg, og hva saken angår, er hun å treffe?

Arvid ser seg rundt i det lille kjøkkenet.

– Et øyeblikk. Ruth, det er til deg, roper han høyt for å overdøve radioen som spiller morgengudstjenesten på P1.

Ruth kommer farende inn og Arvid gir henne telefonen.

– Det er til deg, vet ikke, ikke spør.

Ruth demper radioen og ser undrende på Arvid før hun løfter telefonen.

– Ja, hallo det er Ruth.

Den ukjente mannsstemmen spør:

– Ruth, døpt Simonsen, datter av Knut og Sara?

– Ja, jo, svarer Ruth forsiktig. – Men ingen av dem lever.

– Det gjør heller ikke Hugo, din morfar som døde for åtte år siden, og som du sikkert vet så var det bare din mor, Sara, som nådde voksen alder av hans to etterkommere. Derfor er du arving etter Ester Halom. Hun døde i en alder av 108 år og etterlot seg eiendom og inventar her på Valløy, hvor hun bodde til sin død. Ingen penger, obligasjoner, aksjer eller gjeld. Du er hennes oldebarn.

– Og hvem er du som ringer på søndagsformiddagen og forteller meg dette?

– Jeg er hennes advokat, og jeg vil du skal komme hit til Valløy snarest.

– Beklager, men her må det ha blitt gjort en feil. Min morfar Hugo var sønn av Elsa Skrent, som var søster til Ester Halom. Ester hadde ingen barn.

– I dåpsattesten er Hugo Halom født i München, av Ester Halom, 16. januar 1938, med ukjent far. Hugo blei adoptert av Victor og Elsa Skrent, 12. august 1939. Han blei norsk statsborger som Hugo Skrent, 29. oktober samme år.

– Hva er det du sier? Hva med foreldrene mine, visste de noe om dette?

Ruth ser bort på Arvid som står som et spørsmålstegn i døråpningen.

– Jeg tror dette var en godt bevart hemmelighet. Esters siste ønske var at jeg skulle overrekke deg dette testamentet.

– Det her må jo planlegges, jeg kan ikke bare hive meg i bilen og kjøre helt dit ned.

– Hvem prater du med Ruth, spør Arvid.

– Hysj, vent, skal forklare etterpå. Gå ut så lenge!

Hun skyver Arvid ut av kjøkkenet.

Samtalen avsluttes, og Ruth legger fra seg telefonen.

– Hvem var det der? spør Arvid med en forundret mine.

– Jeg kan ikke huske om han sa hva han het, men han er advokat. Min oldemor er død, og jeg er eneste arving.

– Du har vel ingen oldemor i live du?

– Nei, hun er død nå, og var søsteren til den jeg har fått forståelse av var min oldemor.

– Jaha, de var tvillingsøstre og ingen så forskjell på dem, derfor …

– Slutt da, Arvid. Hun adopterte sin søsters unge.

– Ok? Fortell meg hva du har arvet da.

– Eiendom, inventar, alt hun eide. Jeg skal møte advokaten neste lørdag på Valløy.

– Og hvor i landet ligger Valløy?

– På Sørlandet, svarer Ruth litt unnvikende.

– Ahh, så du vil friske opp i de lykkelige barndomsminner?

– Phu, jeg hatet den plassen, det har jeg fortalt deg om. Men nå forstår jeg litt mer av den dystre stemningen.

– Det gjør ikke jeg, svarer Arvid. Han tar kaffekanna og fyller opp koppen.

– Begravelsen er til torsdag, der slipper vi å delta. Jeg sa vi kunne komme påskeaften. Vi får ta det som en tur, vi kan bo i huset til oldemor.

– Hva tror du Tim sier til det, han har gledet seg til den fjellturen i mange uker.

– Den må vi avlyse, beklager. Vi har ikke noe valg. Jeg er eneste arving.

– Vet du hvor langt det er dit eller? sier Arvid og rister oppgitt på hodet.

– Ja, det er sytti mil, det er derfor vi må reise i påsken.

Tim, sønnen på 13 år, kommer inn på kjøkkenet.

– Dere husker vel at jeg fikk snowboard til jul og ble lovet fjelltur i påsken?

– Fjellturen er bestilt den Tim, svarer Arvid og går ut i stuen.

– Jeg fikk akkurat en telefon fra en mann som sa vi har arvet et hus, og at min oldemor er død.

– Å ja, jeg syntes jeg hørte dere prate om påskeferien?

– Du skjønner det Tim, dette huset ligger helt nede på Sørlandet. Vi kan ikke reise så langt uten å overnatte. Tenk så spennende det kan bli å bo der noen dager. Det er sikkert et ordentlig spøkelseshus, det ligger helt nede ved vannet. Jeg var der noen ganger som liten jente.

– Det kan bli gøy det, bare ikke i påskeferien.

– Hva snakker dere om? spør Lise, datteren på 16 år.

Hun går til kjøleskapet.

– Er vi tomme for juice igjen nå da? Jeg rekker aldri å smake på den før det er tomt.

– Morn, Lise. Hyggelig å se du har stått opp. Det står en juice i benkskapet, men den er ikke kald.

– Mamma har arvet hus på Sørlandet.

– Hva skal du med det da mamma? sier Lise og fyller glasset med juice.

– Jeg har akkurat fått vite at min oldemor er død, jeg har ikke sett henne siden jeg var liten jente, og det er ingen andre arvinger enn meg. Jeg vil dere skal være med ned å se om hun har etterlatt seg noe av verdi.

– Jeg visste ikke at du hadde noen oldemor? sier Lise.

– Det er fordi jeg ikke visste hvem som var min oldemor.

– Kanskje hun hadde masse penger? sier Tim.

– Det tenkte jeg på også. Gamle mennesker bruker ikke banken, de gjemmer pengene i huset.

– Det vet vi ikke før vi kommer dit. Men vi har et problem.

– Hva er det da? sier Lise og Tim i kor.

– Min oldemor bodde på Valløy, en liten plass helt nederst på Sørlandet. Det tar mange timer å kjøre dit.

– Vi kan ta et fly, sier Tim.

– Men da er det ikke stort vi kan ta med oss hjem.

– Vi kan vel ta bilen, pappa kjører han. Det er jeg helt sikker på.

– Men da må vi reise i påsken.

– Nei, nei, det kan vi ikke. Jeg skal kjøre snowboard.

– Slutt og grin. Det er ikke du som bestemmer, sier Lise.

– Pappa har bestilt tur. Ikke sant du har bestilt tur pappa?

Tim farer inn i stuen der Arvid sitter med kaffekoppen.

– Ta det med ro Tim, det kan hende vi blir enige. Vi behøver ikke å bestemme noe nå.

– Du sa du hadde bestilt tur, vi skal bo på hotell og det er mange bakker som jeg kan kjøre snowboard.

– Du tenker bare på deg selv du, sier Lise. Hun kommer inn i stuen, setter seg i sofaen og tar fram mobilen.

– Det kan du si det, som bare sitter med telefonen, sier Tim og geiper til Lise.

– Tenk på det da, hun blei 108 år. Før hun kom til Norge bodde hun i Tyskland, der fødte hun min bestefar.

– Vi trenger vel ikke å dra dit i påska da vel? sier Tim.

– Det er ikke alltid ting er eller blir som en tror. Hun het Ester Halom og var deres tippoldemor.

– Har aldri hørt navnet en gang, sier Lise.

– Nei, jeg har ikke hatt mye kontakt med henne eller med min bestefar. Etter at jeg giftet meg med pappa, har jeg hatt nok med mine svigerforeldre. Og nå er jo vi en familie. Jeg har bare dere nå, det er ingen igjen på min side. Alle er døde. Jeg har bare minnene, og denne arven etter oldemor.

